b'\n_START_ARTICLE_\nHoganas\n_START_PARAGRAPH_\nHoganas \xe2\x80\x93 pagrindinis navah\xc5\xb3 tradicinis namas. Kiti tradiciniai statiniai \xe2\x80\x93 vasaros sl\xc4\x97ptuv\xc4\x97, po\xc5\xbeeminis namas ir garinis namas. Da\xc5\xbeniausiai jis apvalaus k\xc5\xabgio formos, ta\xc4\x8diau dabar navahai statosi ir kvadratinius su durimis \xc4\xaf ryt\xc5\xb3 pus\xc4\x99, kad gal\xc4\x97t\xc5\xb3 pasveikinti tekan\xc4\x8di\xc4\x85 saul\xc4\x99, taip tik\xc4\x97damiesi geros sveikatos ir s\xc4\x97km\xc4\x97s._NEWLINE_Navah\xc5\xb3 religijoje hoganas yra \xc5\xa1ventas statinys. Religin\xc4\x97je dainoje \xe2\x80\x9ePalaimintas kelias\xe2\x80\x9c pasakojama, kad pirm\xc4\x85j\xc4\xaf hogan\xc4\x85 pastat\xc4\x97 kojotas padedamas bebr\xc5\xb3 pirm\xc4\x85jam \xc5\xbemogui, pirmajai moteriai ir Kalban\xc4\x8diam Dievui. Bebr\xc5\xb3 tauta dav\xc4\x97 kojotui r\xc4\x85st\xc5\xb3 ir pamok\xc4\x97 kaip pastatyti hogan\xc4\x85, dabar vadinam\xc4\x85 \xe2\x80\x9edvi\xc5\xa1ak\xc4\x97s lazdos\xe2\x80\x9c arba \xe2\x80\x9evyr\xc5\xb3\xe2\x80\x9c hoganu. Jis pana\xc5\xa1us \xc4\xaf piramid\xc4\x99 penkiomis trikampio formos sienomis. Tarpai tarp medini\xc5\xb3 r\xc4\x85st\xc5\xb3 karkaso u\xc5\xbepildomi \xc5\xbeem\xc4\x97mis, storos sienos apsaugo nuo \xc5\xa1al\xc4\x8dio \xc5\xbeiem\xc4\x85. \xe2\x80\x9eVyr\xc5\xb3\xe2\x80\x9c hogonai tur\xc4\x97jo prieang\xc4\xaf ir buvo naudojami tik \xc5\xa1ventoms ar priva\xc4\x8dioms ceremonijoms atlikti._NEWLINE_\xe2\x80\x9eApvalus\xe2\x80\x9c arba \xe2\x80\x9emoter\xc5\xb3\xe2\x80\x9c hoganas buvo gyvenamasis navah\xc5\xb3 namas, jis buvo daug didesnis ir netur\xc4\x97jo vestibiulo. \xc5\xa0iame name \xc5\xbeaisdavo vaikai, moterys gamino valg\xc4\xaf, aud\xc4\x97, bendravo, vai\xc5\xa1indavo sve\xc4\x8dius, vyrai juokaudavo ir pasakodavo istorijas. Tokius hoganus navahai stat\xc4\x97 iki 1900 \xe2\x80\x93\xc5\xb3j\xc5\xb3 met\xc5\xb3. V\xc4\x97liau prad\xc4\x97jo statyti \xc5\xa1e\xc5\xa1iakampius ir a\xc5\xa1tuonkampius hoganus. Statybos poky\xc4\x8dius l\xc4\x97m\xc4\x97 gele\xc5\xbeinkelio atsiradimas. Tai, kad buvo galima atsigabenti medinius r\xc4\x85stus, leido \xe2\x80\x9emoter\xc5\xb3\xe2\x80\x9c hogan\xc4\x85, neprarandant jo pirmin\xc4\x97s formos, padaryti kur kas erdvesn\xc4\xaf. Durys visada b\xc5\xabdavo nukreiptos \xc4\xaf rytus._NEWLINE_Daugelis kult\xc5\xabrini\xc5\xb3 tabu buvo susijusios su hoganu ir jo naudojimu. Jei ka\xc5\xbekas mirdavo jame, k\xc5\xabnas b\xc5\xabdavo palaidojamas hogane, duris u\xc5\xbeantspauduojant, kad \xc4\xafsp\xc4\x97t\xc5\xb3 kitus, jog \xc4\x8dia mir\xc4\x97 \xc5\xbemogus, arba velionis b\xc5\xabdavo i\xc5\xa1traukiamas per skyl\xc4\x99 lubose prakirst\xc4\x85 i\xc5\xa1 \xc5\xa1iaurin\xc4\x97s pus\xc4\x97s. Tokiu atveju pastatas b\xc5\xabdavo apleid\xc5\xbeiamas ar neretai sudeginamas. Hoganas gali b\xc5\xabti paskelbiamas tabu ir nebenaudojamas jei \xc5\xa1alia trenk\xc4\x97 \xc5\xbeaibas ar prie jo liet\xc4\x97si aplink slankioj\xc4\x99s lokys. Tokio namo mediena, niekada nebebuvo panaudojama kitoms navah\xc5\xb3 reikm\xc4\x97ms._NEWLINE_\xc5\xa0iandien, kai kaikurie seni hoganai vis dar naudojami kaip gyvenamasis b\xc5\xabstas, o kiti skirti ceremonijoms, naujieji hoganai priskiriami \xc5\xa1eimos statiniams.'